Blastocisto coa masa celular interna e o trofoblasto. As denominacións na terminoloxía médica latina son: trophoblastus, massa cellularis externa.
En embrioloxía, o **trofoblasto** (do grego *trephein*, 'alimentar'; e *blastos*, 'xerminador') é o conxunto formado polas células que forman a capa externa do blastocisto, chamadas células trofoblásticas ou trofoblastos. Estas células aparecen catro días despois da fecundación en humanos. proporcionan nutrientes ao embrión e dan lugar a gran parte da placenta. Fórmanse durante a primeira etapa do embarazo e son as primeiras células en diferenciarse a partir do óvulo fertilizado para daren lugar a estruturas extraembrionais e non contribúen directamente á formación do embrión. Despois da gastrulación, o trofoblasto forma un conxunto xunto co ectoderma do embrión e denomínase trofoectoderma. Despois da primeira diferenciación, as células do embrión humano perden a súa totipotencia e xa non son células nai totipotentes porque non poden formar un trofoblasto, e son agora células nai pluripotentes.

Estrutura
---------

O trofoblasto prolifera e diferénciase en dúas capas de células aproximadamente aos seis días despois da fecundación nos humanos.

|  |  |  |
| --- | --- | --- |
| **Capas** | **Localización** | **Descrición** |
| Citotrofoblasto | A capa interna | Unha capa dunha soa célula de grosor do trofoblasto. |
| Sincitiotrofoblasto | A capa externa | Unha capa grosa que carece de membranas celulares (sincitio) e crece formando o estroma endometrial. segrega a hormona gonadotropina coriónica humana (hCG) para manter a secreción de proxesterona e soster o embarazo. |
| Trofoblasto intermedio | O sitio de implantación, o corion e as vilosidades (dependendo do subtipo de tecido) | Ancora a placenta (sitio de implantación). |

Función
-------

Os trofoblastos son células especializadas da placenta que desempeñan un imporante papel na implantación do embrión e a interacción coa decidua do útero materno. O centro das vilosidades placentarias contén células mesenquimais e vasos sanguíneos placentarios que están directamente conectados coa circulación fetal a través do cordón umbilical. Esta parte central está rodeada por dúas capas de trofoblasto, o citotrofoblasto e o sincitiotrofoblasto. O citotrofoblasto é unha capa de células mononucleadas e ben individualizadas que se encontra baixo o sincitiotrofoblasto. O sincitiotrofoblasto está composto de células citotrofoblásticas fusionadas (é un sincitio) que despois forman unha capa que cobre a superfice placentaria. O sincitiotrofoblasto está en contacto directo co sangue materno que chega á superficie placentaria. Facilita o intercambio de nutrientes, residuos e gases entre os sistemas materno e fetal.

Ademais, as células citotrofoblásticos nos extremos das vilosidades poden diferenciarse noutros tipos de células trofoblásticas do chamado trofoblasto extraviloso. As células trofoblásticas extravilosas crecen desde a placenta e penetran na decidua do útero. Este proceso é esencial non só para a adhesión física da placenta á nai, senón tamén para alterar a vascularización do útero. Esta alteración permite unha axeitada subministración de sangue ao feto en crecemento a medida que progresa o embarazo. Algunhas destas células trofoblásticas incluso substitúen as células endoteliais nas arterias espirais uterinas a medida que remodelan estes vasos formando condutos perforados que son independentes da vasoconstrición materna. Isto asegura que o feto reciba unha subministración estable de sangue, e a placenta non estea suxeita a flutuacións no nivel de oxíxeno que poderían causarlle danos.

Importancia clínica
-------------------

A invasión dun tipo específico de trofoblasto (trofoblasto extraviloso) no útero materno é unha fase vital no establecemento do embarazo. Que o trofoblasto non consiga invadir o suficiente o útero é importante no desenvolvemento dalgúns casos de preeclampsia. A invasión demasiado profunda do trofoblasto pode causar condicións como a placenta accreta, placenta increta ou placenta percreta.

A enfermidade trofoblástica xestacional é un tipo de tumor asociado ao embarazo, orixinado polas células trofoblásticas e cun crecemento excesivo do tecido placentario. Un tipo é a mola hidatiforme, que na maioría dos casos é benigno.

O coriocarcinoma é un tumor trofoblástico que se forma no útero a partir de células vilosas.

As células nai trofoblásticas son células que poden rexenerarse e son similares ás células nais embrionarias porque se orixinan desde o principio da formación do trofoblasto. Na placenta, estas células nais poden diferenciarse en calquera célula trofoblástica porque son pluripotentes.

Galería
-------

* Vesícula blastodérmica de Vespertilio murinus.Vesícula blastodérmica de *Vespertilio murinus*.
* Corte a través do disco embrional de Vespertilio murinus.Corte a través do disco embrional de *Vespertilio murinus*.
* Corte transversal dunha vilosidade coriónica.Corte transversal dunha vilosidade coriónica.
* Esquema da circulación placentaria.Esquema da circulación placentaria.
* Estados iniciais da embrioxénese humana.Estados iniciais da embrioxénese humana.

Notas
-----

1. ↑  Definición de trofoblasto no *Dicionario de Galego* de Ir Indo e a Xunta de Galicia.
2. ↑  Tang, Jiaqi; Liu, Bailin; Li, Na; Zhang, Mengshu; Li, Xiang; Gao, Qinqin; Zhou, Xiuwen; Sun, Miao; Xu, Zhice (2020-01-01). Kovacs, Christopher S.; Deal, Cheri L. eds. *Chapter 38 - Development of Renin-Angiotensin-Aldosterone and Nitric Oxide System in the Fetus and Neonate*. *Maternal-Fetal and Neonatal Endocrinology* (en inglés) (Academic Press). pp. 643–662. ISBN 978-0-12-814823-5. doi:10.1016/b978-0-12-814823-5.00038-6. Consultado o 2020-10-16.
3. ↑  Soares, Michael J.; Varberg, Kaela M. (2018-01-01). Skinner, Michael K. ed. *Trophoblast*. *Encyclopedia of Reproduction (Second Edition)* (en inglés) (Oxford: Academic Press). pp. 417–423. ISBN 978-0-12-815145-7. doi:10.1016/b978-0-12-801238-3.64664-0. Consultado o 2020-10-16.
4. ↑  Baines, K. J.; Renaud, S. J. (2017-01-01). Huckle, William R. ed. *Chapter Three - Transcription Factors That Regulate Trophoblast Development and Function*. *Progress in Molecular Biology and Translational Science*. Molecular Biology of Placental Development and Disease (en inglés) **145** (Academic Press). pp. 39–88. PMID 28110754. doi:10.1016/bs.pmbts.2016.12.003. Consultado o 2020-10-16.
5. ↑  Imakawa, K.; Nakagawa, S. (2017-01-01). Huckle, William R. ed. "Chapter Four - The Phylogeny of Placental Evolution Through Dynamic Integrations of Retrotransposons". *Progress in Molecular Biology and Translational Science*. Molecular Biology of Placental Development and Disease (en inglés) (Academic Press) **145**: 89–109. PMID 28110755. doi:10.1016/bs.pmbts.2016.12.004. Consultado o 2020-10-16.
6. 1 2  "The trophoblast". *www.embryology.ch*. Arquivado dende o orixinal o 31 de outubro de 2014. Consultado o 2020-04-16.
7. ↑  Lunghi, Laura; Ferretti, Maria E.; Medici, Silvia; Biondi, Carla; Vesce, Fortunato (2007-02-08). "Control of human trophoblast function". *Reproductive Biology and Endocrinology* **5** (1): 6. ISSN 1477-7827. PMC 1800852. PMID 17288592. doi:10.1186/1477-7827-5-6.
8. 1 2  Ning, Fen; Hou, Houmei; Morse, Abraham N.; Lash, Gendie E. (2019-04-10). "Understanding and management of gestational trophoblastic disease". *F1000Research* **8**: 428. ISSN 2046-1402. PMC 6464061. PMID 31001418. doi:10.12688/f1000research.14953.1.
9. 1 2  Latos, P. A.; Hemberger, M. (2014-02-01). "Review: The transcriptional and signalling networks of mouse trophoblast stem cells". *Placenta*. Models for Molecular Understanding of Placental Development and Associated Disorders (en inglés) **35**: S81–S85. ISSN 0143-4004. PMID 24220516. doi:10.1016/j.placenta.2013.10.013.

Véxase tamén
------------

### Outros artigos

* Sincitiotrofoblasto
* Mola hidatidiforme

### Ligazóns externas

* EmbryologySwiss (de UL, UB e UF) iperiodembry/carnegie02 Arquivado 31 de agosto de 2018 en Wayback Machine..

|  |  |
| --- | --- |
| Control de autoridades | 
* Wd: Q1889778
* EBID: ID
* GEC: 0148478
* JSTOR: trophoblasts
* MAG: 2777495146

 |

|  |  |
| --- | --- |
| Identificadores | 
* FMA: 83029
* MeSH: D014327
* MeSH: A11.382.992
* Uberon: 0000088
* UMLS: C0041178

 |